# BRUKARMEDVERKNAD

Retten til medverknad for foreldre og barn/ungdomar er ein viktig føresetnad for eit godt BTI-arbeid, og er også nedfelt i ei rekke lover. Samarbeidet mellom dei ulike aktørane i BTI-arbeidet er eit likeverdig samarbeid, men aktørane har ulike roller og ulikt ansvar i samarbeidet. Føresette er i dei fleste tilfella den viktigaste ressursen for å betra situasjonen til barnet.

Medverknad, forståeleg informasjon og uttrykkeleg samtykke er føresetnader for å oppretta stafettlogg og for tverrfagleg samarbeid.

Brukarmedverknad inneber også at tenestene til kommunen skal vera oversiktlege og føreseielege, og at det skal vera lett for barn, unge, foreldre eller andre vaksne å koma i kontakt med nokon som kan hjelpa når ein er uroa for seg sjølv, ein ven, eigne barn eller andre sine barn.

Sidan 2003 har FNs barnekonvensjon gjeldt som norsk lov. Artikkel 3 gjeld prinsippet om barnets beste, og artikkel 12 gjeld at barn har rett til å verta høyrt og informert.

* Dersom barn og unges rettar ikkje er tekne omsyn til i avgjerdsprosessar, kan det utgjera ein sakshandsamingsfeil
* Barn som er fylt 7 år eller yngre, har rett til å uttala seg
* Når barnet er 12 år, skal det leggjast vekt på kva barnet meiner
* Ungdom/elev over 15 år skal inkluderast på same måte som vaksne i saksutgreiing

BTI-arbeidet skal trygga barnets rett til medverknad og eigarskap til eiga sak. Så langt det er mogleg og det er til barnets beste, skal barnehagar, skular og helsestasjon/skulehelseteneste har undringssamtalar med barn sjølv om dei er under 7 år. Frå 7 år skal hovudregelen og vanleg BTI-rutine vera at barnet også deltek i stafettloggmøte. Avvik frå dette kan gjelda barnets eige ønske eller fungering, eller særlege forhold i familien. Det same gjeld eldre barn.

Ungdom over 15 år skal inkluderast på same måte som vaksne i saksutgreiing, og dei kan delta i BTI-arbeid utan deltaking/samtykke frå foreldra.